  Виталий Пронин Кияса ёросысь Уськыр гуртысь Надежда Григорьева 4 пинал будэтӥз. 2-ез вордосэ басьтэмын. Ваньзэс огкадь яратэ. Кияса ёросысь Уськырысь Н. Григорьева пиналъёссэ возьма.Туспуктӥз Максим ЕгоровВаменэс Надежда Александровна вордскемын Кез каргуртын. Анай-атаез удмуртъёс ке но, ёрос центрын улӥсьёс удмурт кылэз дышетытэк будӥллям. Школаын дышетскыкуз, Надя туж шаплы вылэм, умой дышетскем, 2-3 предметэн гинэ «4» вылэм, мукетъёсыныз — «5». — Яратоно предметъёсы математика но физика вал, быгатонлыкъёсме шӧдыса, дышетӥсьёсы ватсаса тодон-валан сётыны тыршылӥзы, — шуэ Надежда Александровна. — Нош мон ваменэс сямыным аслэсьтым ӵоги: 8-тӥ классэз йылпумъяса, эшъёсыным ӵош Сарапулысь педучилищее мынӥ. Монэ экзаменъ-ёстэк куто вал, нош эшъёсы сое сётыны ӧз быгатэ. Соос гуртэ бертӥзы но, мон но сьӧразы. Нош 10-тӥ классэз йылпумъяса, Надежда, вузэ дышетскыны мынэм интые, Глазовысь кооперативной училищее пырем. Отӥяз Кезын вуз карись луыса кӧня ке ужам, нош собере Ижысь мотозаводэ ужаны интыяськем. Татысен ик тодматскем Кияса ёросысь Уськыр гуртысь Риммаен. Нылъёслэн кылзы ӝог тупам. Ог-огзы доры куное ветлылӥллям. Надежда Александровна серекъяса шуэ: сямы капчи, котькытчы ӝог вырӟисько. Озьы Кияса палъёсы вуыса, нырысьсэ тодэм поръёс сярысь. Куное мынӥз — пыраклы кылиз — 1978-тӥ арын вал со, 8-тӥ мартэ Римма эше сьӧры куное мынӥ, — тодаз вае Надежда Александровна. — 2 нуналлы шуыса мынӥ но пыраклы кыли. Риммалэн соседъёсыз монэ синйылтӥллям (оло, азьлапал ик вераськиллям ни вылэм) но асьсэлы кенлы кельшытӥллям. 2-тӥ нуналаз эшеным ӵош доразы ӧтизы. Куспазы маке пор сямен вераськизы но, мазэ-созэ ик ӧй вала. Пыримы но — нылкышноос чебер дӥсяськемын, тыро ӝӧк пуктэмын. Соку ини меӵак веразы, тонэ, пе, кенлы кельтӥськомы. Эше кошкиз но, мон сумкатэк но, уксётэк но кыли. Пияшсы чик ӧй кельшысал ке, оло, пегӟон муг утчасал. Озьы, арня ортчыса, мужикеным ӵош заводэ (городэ) документъёслы ветлӥмы. Егитъёс кузпалъяськизы. Владимир Ильич — вордос пи, вордскемын Татарстанысь Менделеевск город котырысь пор гуртын. 12 аресаз атайтэк кылем, собере анаез но кулэм. Армиысь бертэм пиез Кияса ёросысь дядяй-апаез бордазы басьтӥллям, угось асьсэлы учкись кулэ вылэм. Ӝужыт мугоро чебер воргоронлы Надежда синмаськем. Ӝыны ар ортчыса, шалтыр гинэ пор кылын вераськыны кутскем, татысен ик удмурт сямен но чебер вераськыны дышем. Владимир Ильич механизаторын ужаз. Надежда Александровна кунян сюдӥз. Колхоззы куашкам бере клубын но, магазинын но тыршиз. Ваньмыз умой вал кадь, нош кышномурт сюлэм ялан куректӥз. Нылпи куаратэк корказы шал-шал потылӥз, солы луыса семья куспазы но котькыӵе дыръёссы вылӥллям. Кузпалыз, пе, службазэ авиациын ортчытэм, облучение басьтэм. Кӧня бӧрдӥз, куректӥз кышномурт — ачиз гинэ тодэ, нош ӝожтӥськыны, ваньзэ куштыса кошкыны ӧз дӥсьты. Кышказ, адямиос, пе, мар шуозы, возьыт. 20 ар ортчыса Кузпалъёс, 20 ар валче улыса, нылпи юртысь пиналэз вордосэ басьтӥзы. 5 аресъем Маша улонзэс йырин-чукин берыктӥз. Кузпалъёсты соку ик анай-атай шуиз. Нош ар ортчыса, Владимир Ильич шуиз: тынад юрттӥсез вань, мыным но кулэ. — Мукет араз 5 аресъем Серёжаез дорамы вайимы, улонмы эшшо шулдыргес луиз, — шуэ Надежда Григорьева. — Уд но оске, со аре ик ачим но секытэн луи. Асьмелэн нылмы вордскиз, нош ӝыны ар ортчыса, эшшо пинал шедиз. Врачъёс куарето: кесарить карем бере кӧня ке арзэ чидатсконо, 42 арес ни, 3 пиналэз анайтэк кельтыны малпаськод шат? Нокинлэсь ӧй кылзӥськы, сомында ар пинал возьмай, нош татын куштыны косо — куатаськи но дорам бертӥ, больницае нылпи вайыны гинэ мынӥ. Асьсэлэн нылпиоссы вордскем бере вордосэ басьтэм пиналъёссы куалектӥллям: милемыз, пе, табере берен нылпи юртэ нуоды-а? Со сярысь семьяын вераськись но ӧй вал — кыллы шаплы муртъёс пиналъёслы олома шыпыртылӥзы. Вордосэ басьтэм пиналъёссылы Григорьевъёс зэмос анай-атайёссы сярысь веразы. Пизылэн анаез доры Сарапул городэ адскыны ветлӥзы. Пумиськылэмзы бере со кышномурт кема улымтэ ни, кулэм. Нылзылэсь анайзэ Интернет пыр утчаса шедьтӥллям. Адрессэ нылызлы сётӥллям ке но, Маша отчы ӧз ветлы, мынам, пе, анае одӥг — Надежда Александровна. Кышномурт шумпотэменыз синвуаськиз. Кузпалъёслэн нылпиоссы табере быдэ вуэмын ни, ваньзы соос Ижевскын уло: кин ке дышетске, кин ке ужа, бадӟымез Маша нылзы быземын ни, 2 пиналыз будэ. Нылпиоссы арнялы быдэ Уськыр гуртазы адскыны бертало. — Мынэсьтым малпанъёсме Ульяна нылмы быдэстэ, та вакытэ со Удмурт кун университетысь физико-математической факультетын дышетске, — шумпотэ Надежда Александровна. — Туж данъяськиськомы, милям со Уддяди школаез зарни медален йылпумъяз, мукетъёсыз но пиналъёсмы адӟем карымонэсь. Мӧзмон Григорьевъёслэн юртсы нош шыпыт кылиз. Мӧзмыт медаз луы шуыса, Надежда Александровна бакча котыраз берга, турлы сяськаос будэтэ, нош толалтэзэ киужен выре, ваньмон дыръяз удмурт но пор кылъёсын лыдӟиськыны яратэ, кельшымон кылбуръ-ёсты тетрадяз гожтыса кельтэ. — Кылбур мадьыны яратӥсько, концертъёс дыръя но лыдӟисько, — шуэ кышномурт. — Нош арган куараез кылӥсько ке, пыдъёсы асьсэос эктыны курисько. Нуналлы быдэ радио пыр удмурт передачаосты кылзӥсько, артистъёс сьӧры но кырӟаллясько. Ярам ай, милемыз уг вунэто Киясаысь артистъёс: клубмы ӧвӧл ке но, дорамы ӵемысь автоклуб вуылэ, «Ерпечкаос», «Чильтэр» ансамбльёсын кырӟасьёс мӧзмись сюлэммес буйгатыса кельто. Уддядиос понна но шумпотӥсько: удмурт культура но туризм азинско. Ми но куд-ог дыръя доразы вуылӥськомы. Уськырын котькуд коркан ву кыскемын, быгатэмзыя гуртсэс утялтыса возё. — Гуртмы жаль потэ, арысь аре пичигес кыле. Урамысь, юртъёсысь тылъёс гинэ медаз кысэ вылэм. Нылпи куараос но мед чузъяськысалзы, соостэк улон мӧзмыт, — шуэ Н. Григорьева. Валентина Емельянова  